Monalisa

Plot

Mengisahkan tentang Melisa seorang pewaris hotel terkenal dan merupakan seorang gadis yang memiliki segalanya. Melisa juga menjalinkan hubungan romantik dengan Johan yang juga merupakan pengurus hotel tersebut. Kehidupannya mulai berubah setelah dia mengenali Ramona, gadis miskin dan misteri yang dalam diam cemburu akan kemewahan yang dimilikinya. Segalanya bermula apabila suatu malam Melisa secara tidak sengaja telah terlanggar Khalid, iaitu ayah tiri kepada Ramona. Demi menebus kesalahannya dan simpati dengan hidup Ramona, Melisa kemudian mengajak Ramona dan ibunya Rogayah untuk tinggal bersamanya dirumah mereka sekeluarga. Ibu Melisa, Puan Marlia menentang tindakan anaknya itu kerana dia beranggapan bahawa Ramona dan Rogayah mempunyai niat jahat terhadap keluarga mereka. Namun bagi Melisa ibunya telah salah faham terhadap Ramona dan Rogayah lalu menyuruh ibunya untuk melayan Ramona dan Rogayah dengan baik. Puan Marlia yang merasakan ada sesuatu yang pelik dengan Ramona membuatkan dia mulai mengupah penyiasat untuk menyiasat latar belakang keluarga Ramona. Manakala Ramona yang kini tinggal di rumah mewah Melisa itu mula cemburu terhadap kemewahan yang dimiliki keluarga Melisa lalu merancang untuk merampas segalanya milik Melisa termasuklah teman lelakinya, Johan. Ramona kemudian memujuk Melisa agar memberikannya peluang untuk bekerja di hotel tersebut. Melisa yang berasa kasihan terhadap Ramona kemudian memberikannya pekerjaan dihotel tersebut. Setelah berjaya mendapatkan pekerjaan dihotel tersebut, Ramona yang kini telah dipenuhi dengan hasad dengki terhadap Melisa kemudian mula menjalankan rancangan jahatnya. Tanpa Melisa sedari, dalam diam Ramona kini berusaha untuk menjatuhkannya serta ayahnya, Tuan Mazlan. Rancangannya itu dibantu oleh Puan Halimah setelah Ramona mengetahui bahawa Puan Halimah juga sangat bencikan keluarga Melisa dan memutuskan untuk bekerjasama dengan Puan Halimah dalam menyingkirkan Melisa serta ayahnya, Tuan Mazlan daripada hotel tersebut. Ini disebabkan Puan Halimah juga berdendam dengan Tuan Mazlan dan percaya bahawa kematian anak dan menantunya adalah berpunca daripada Tuan Mazlan. Ramona kemudiannya berhasil meyakinkan dewan pengarah untuk memecat Melisa dari kedudukannya sebagai Naib Presiden hotel. Pada hari Melisa dipecat, Puan Marlia juga didapati telah meninggal akibat terjatuh didalam rumah mereka. Manakala Tuan Mazlan dimasukkan kedalam penjara. Namun akhirnya dia dibebaskan setelah dia disahkan mengalami amnesia. Melisa kemudian mula membenci Ramona setelah dia mengetahui bahawa pemecatannya sebagai Naib Presiden hotel tersebut dan penyebab ayahnya disumbatkan ke dalam penjara itu adalah angkara Ramona. 
Kini Melisa dan keluarganya hidup dalam kemiskinan setelah kematian ibunya. Namun disaat Melisa ditimpa kesusahan itu, Adam membantu Melisa mendapatkan pekerjaan di restorannya. Adam sebelum ini pernah bekerja sebagai ketua chef dihotel tersebut namun, dia segera meletakkan jawatan setelah dia mengetahui kejadian malang yang menimpa Melisa di hotel tersebut. Manakala Ramona kini telah dilantik sebagai Naib Presiden hotel yang baharu dan berkahwin dengan Johan. Selepas berkahwin, Ramona juga kini mengambil alih rumah Melisa lalu tinggal bersama ibu serta mertuanya di rumah mewah tersebut. Melisa menjadi sangat marah setelah dia mengetahui Johan dan Ramona kini sudahpun berkahwin dan Ramona telah merampas semua harta keluarganya. Melisa berasa dikhianati lalu berniat untuk mengambil semula haknya. Bagaimanapun niat Melisa itu sempat dihalang oleh Adam. Ini kerana Adam tidak ingin melihat Melisa menjadi seorang pendendam. Pada mulanya Melisa menurut segala nasihat Adam akan tetapi, keadaan aman itu tidak berkekalan apabila Ramona masih berterusan menganggu dan menyusahkan hidup mereka sekeluarga membuatkan Melisa semakin tertekan lalu membuat keputusan untuk bangkit melawan Ramona semula. Kesempatan itu akhirnya tiba setelah Melisa mendapati bahawa kematian ibunya adalah akibat perbuatan Ramona. Melisa juga kini mengetahui bahawa sebelum ibunya meninggal, ibunya ada meninggalkan bahan bukti yang boleh membuktikan segala kejahatan Ramona terhadap keluarganya. Bagaimapun, ia bukanlah mudah apabila Melisa tidak mempunyai sebarang petunjuk mengenai bahan bukti tersebut. 
Melisa dan Adam akhirnya berjaya kembali ke hotel tersebut apabila Adam dilantik sebagai Presiden hotel yang baharu, manakala Melisa dilantik sebagai rakan kongsi hotel tersebut. Kesempatan itu digunakan Melisa untuk mencari bukti dan membongkar segala kejahatan Ramona. Manakala bagi Adam pula dia menggunakan peluang itu untuk membuktikan bahawa Tuan Mazlan tidak terlibat dengan kematian kedua orang tuanya. Bagi membuktikan Tuan Mazlan tidak bersalah, Adam membantu Tuan Mazlan untuk menjalani rawatan bagi memulihkan semula ingatannya. Walaupun tindakannya itu mendapat tentangan hebat daripada nenek dan adiknya namun Adam tidak mengendahkan larangan neneknya itu asalkan dia dapat membuktikan perkara yang sebenarnya. Sementara itu, Ramona semakin resah apabila dia mengetahui Adam dan Melisa kembali ke hotel tersebut dan dia berasa bimbang jika Melisa ingin membalas dendam terhadapnya. Disaat itu juga, hidup Ramona juga kini semakin tidak tenang apabila Farouk, iaitu bekas teman lelakinya yang juga merupakan saksi dalam dalam pembunuhan ayah tirinya, Khalid kembali menganggu hidupnya. Disebabkan bimbang rahsianya bakal terbongkar, Ramona kemudian memberikan Farouk sejumlah wang lalu meminta agar Farouk menyerahkan segala bukti yang ada didalam simpanannya. Sementara itu, Melisa yang berasa curiga dengan hubungan Ramona dan Farouk itu lalu menemui Farouk dan akhirnya Melisa mengetahui rahsia bahawa kematian Khalid selama ini bukanlah berpunca daripadanya seperti yang dianggapnya sebelum ini, melainkan ianya akibat perbuatan Ramona. Melisa yang berasa marah dan tertipu dengan kematian Khalid selama ini mencuba untuk mendapatkan segala bukti yang ada dengan Farouk untuk mendakwa Ramona. Malangnya Melisa kembali kecewa apabila dia mengetahui bahawa Ramona telah berjaya mendapatkan bukti tersebut terlebih dahulu lalu menghapuskannya. Setelah berjaya menghapuskan bukti yang ada dalam simpanan Farouk selama ini, Ramona kemudian menyumbatkan Farouk ke dalam penjara agar hidupnya kembali tenang. Sementara itu, ingatan Tuan Mazlan juga kini telah kembali pulih. Dia kemudian mula menjelaskan perkara yang sebenarnya bahawa dia tidak terlibat langsung dalam kejadian yang menimpa kedua orang tua Adam suatu ketika dahulu. Adam yang kini mengetahui perkara sebenar kemudian menemui neneknya lalu menjelaskan perkara yang sebenarnya. Puan Halimah berasa sangat terkejut lalu jatuh pengsan yang setelah mengetahui hal yang sebenarnya. Sementara itu, Ramona yang berasa Melisa kini masih tidak berputus asa untuk membongkar semua kejahatannya kemudian menemui Puan Halimah untuk meminta bantuannya sekali lagi untuk menyingkirkan Melisa daripada hotel tersebut. Namun Ramona berasa terkejut apabila dia mendapati Puan Halimah enggan menawarkan bantuan kepadanya lagi. Hal itu membuatkan Ramona memarahi Puan Halimah yang ketika itu dalam keadaan sakit lalu meninggalkannya dalam keadaan pengsan. Melisa yang berasa ada sesuatu yang berlaku Puan Halimah kemudian menemui Puan Halimah dirumahnya lalu dia menjumpai Puan Halimah dalam keadaan tidak sedarkan diri lalu membawanya ke hospital. Setelah sedar, Puan Halimah kemudian meminta maaf kepada Melisa dan Tuan Mazlan diatas kesilapannya yang menuduh Tuan Mazlan sebagai pembunuh anak dan menantunya sebelum ini. Namun Melisa dan Tuan Mazlan yang sememangnya tidak menaruh dendam terhadap Puan Halimah kemudian memaafkan Puan Halimah. Melisa yang kini mengetahui bahawa Puan Halimah jatuh pengsan akibat perbuatan Ramona kemudian menemui Ramona lalu menipunya dengan mengatakan Puan Halimah kini sedang dalam keadaan nazak. Ramona yang tertipu dengan kata-kata Melisa itu kemudian mula menjalankan rancangannya dengan memujuk lembaga pengarah untuk memecat Adam daripada jawatannya sebagai Presiden hotel kerana dia beranggapan bahawa Adam kini berada dalam keadaan lemah tanpa bantuan neneknya itu. Bagaimanapun, Puan Halimah yang mengetahui niat jahat Ramona itu kemudian segera menemui Ramona yang ketika itu terkejut dengan kehadirannya dihotel tersebut. Puan Halimah sempat memberikan amaran kepada Ramona agar tidak sesekali berfikir untuk memecat cucunya itu tanpa persetujuan daripadanya. 
Masa terus berlalu, Melisa akhirnya menemui bukti berupa pendrive yang telah ditinggalkan oleh ibunya dahulu. Pendrive itu mengandungi bukti bahawa Ramona adalah pembunuh Khalid. Bagaimanapun, pendrive tersebut mengalami sedikit kerosakan dan perlu diperbaiki agar dapat diperiksa. Proses yang memakan masa itu membuatkan Melisa terpaksa menanti sehingga pendrive tersebut siap dibaiki sepenuhnya. Ramona yang kini mempunyai krisis dengan kedua mertuanya setelah mereka hilang kepercayaan terhadap dirinya akibat perbuatan Melisa membuatkan dia terdesak untuk berpura-pura mengandung. Dia merancang helah tersebut bagi mengembalikan kepercayaan kedua orang tua Johan agar kembali berada dipihaknya kelak. Johan yang mendapati bahawa Ramona kini hamil anaknya lalu kembali menyebelahi isterinya itu. Manakala Ramona berasa gelisah setelah dia mengetahui tentang kewujudan pendrive yang mengandungi segala bukti yang membuktikan dialah pembunuh sebenar Khalid. Ramona merancang untuk mengambil pendrive tersebut daripada tangan Melisa. Ramona kemudian menemui Melisa yang ketika itu sedang dalam perjalanan untuk mengambil pendrive tersebut. Ramona mula merancang untuk menipu Melisa dengan berpura-pura mengatakan bahawa dia akan menyerahkan dirinya kepada pihak polis. Bagaimanapun akhirnya Melisa menyedari dia telah ditipu oleh Ramona lalu mereka bertengkar sehingga mereka terlibat dengan kemalangan. Semasa berada di hospital, Ramona berjaya mencuri pendrive tersebut daripada Melisa lalu melemparkannya ke sungai. Setelah kembali sedar, Melisa kemudian mendapati bahawa pendrive tersebut yang berada dalam simpanannya telah hilang. Namun Melisa berasa lega kerana pendrive yang telah dicuri oleh Ramona itu sebenarnya adalah palsu. Melisa yang mengetahui bahawa Ramona sedang berpura-pura mengandung itu kemudian menasihatkan Johan agar membawa Ramona untuk buat pemeriksaan kandungan di hospital. Johan yang curiga dengan kenyataan Melisa itu kemudian membawa Ramona ke hospital untuk memastikan bahawa Ramona benar-benar mengandung. Ramona berasa bimbang bahawa penipuannya tentang kandungan palsunya itu akan terbongkar. Ramona yang ketika itu sedang buntu mencari helah untuk menutup penipuannya itu kemudian bertemu dengan seorang wanita mengandung yang baru sahaja selesai membuat pemeriksaan kandungan. Ramona kemudian meminjam gambar x-ray ultrasound kandungan  wanita tersebut untuk menipu Johan dan kedua mertuanya. Dengan gambar tersebut, Ramona berjaya memperdayakan Johan dan kedua mertuanya itu. Johan yang tertipu dengan helah Ramona itu kemudian memutuskan untuk membela isterinya itu walau dalam apa jua keadaan. Ramona juga berjaya membuat Johan agar membenci Melisa dan menghasut Johan agar tidak mempercayai segala apa yang diperkatakan oleh Melisa terhadap dirinya. 
Suatu hari, Melisa dan Adam berbual tentang pendrive palsu tersebut dan tanpa mereka sedari perbualan mereka itu didengari oleh Johan lalu dia memberitahu Ramona tentang pendrive palsu tersebut. Ramona yang berasa dia telah ditipu oleh Melisa kemudian bertindak menculik Melina, iaitu adik Melisa. Ini kerana dia beranggapan bahawa tindakannya itu boleh membuatkan Melisa menyerah lalu memberikan pendrive tersebut. Namun, Melisa enggan menyerahkan pendrive tersebut kepada Ramona kerana bagi Melisa itu sahaja jalan terakhirnya untuk mengheret Ramona ke mahkamah. Kedegilan Melisa itu membuatkan Ramona menjadi buntu lalu dia meminta ibunya untuk memujuk Melisa agar menyerahkan pendrive tersebut. Bagaimanapun, Rogayah kemudian menemui Melisa lalu membuat pengakuan palsu dengan mengatakan bahawa dialah pembunuh sebenar dan bukannya Ramona. Akan tetapi, Melisa yang mengetahui bahawa Rogayah sebenarnya berbohong bagi menutup kesalahan Ramona itu. 
Rogayah melepaskan Melina lalu menyerah dirinya kepada pihak polis. Melisa berasa tidak berpuas hati kerana baginya orang yang sepatutnya dihukum adalah Ramona. Melisa bertekad ingin mendakwa Ramona dimahkamah disebabkan Ramona telah menculik Melina sebelum ini. Melisa kemudian membawa Melina ke balai polis  untuk membuat kenyataan berkenaan kes penculikan tersebut sebelum ini. Bagaimanapun, Ramona yang sempat bertemu dengan Melina kemudian mengugutnya bahawa dia akan mencederakan Melisa sekiranya dia membuat kenyataan kepada pihak polis. Melina yang takut mendengar ugutan Ramona itu kemudian terpaksa berbohong kepada pihak polis. Melisa berasa terkejut apabila melihat Melina telah menukarkan kenyataannya itu dan dia berasa sangat marah kerana Ramona telah mengugut adiknya agar dia dibebaskan daripada tuduhan tersebut. Ramona yang pada awalnya berasa gembira kerana dia berjaya membuatkan Melina berasa takut dan mengubah kenyataannya itu, namun kemudian berasa sangat terkejut apabila dia melihat ibunya juga berada di balai polis tersebut. Rogayah mengatakan bahawa dia sanggup untuk memikul kesalahan Ramona dan bersedia untuk dihukum. Ramona kemudian meminta pertolongan peguamnya untuk membebaskan ibunya daripada penjara dan akhirnya Rogayah dibebaskan. Ramona kemudian berniat untuk membalas dendam terhadap Melisa kerana dia beranggapan semua masalah yang dia hadapi itu adalah berpunca daripada Melisa. Sementara itu, Adam yang berasa ada sesuatu yang pelik dengan akaun hotel mereka kemudian mula mengarahkan para pekerjanya untuk menyiasat akaun hotel mereka setelah dia mendapati Ramona menyelewengkan wang dana hotel dengan memindahkan kesemua wang tersebut ke dalam akaun peribadi rahsia Ramona tanpa pengetahuan daripadanya. Setelah didapati bersalah, Ramona kini dipecat daripada jawatannya sebagai Naib Presiden hotel. Selepas Ramona dipecat, Melisa kemudian dilantik semula menjadi Naib Presiden hotel itu. Ramona yang berasa sangat marah akibat dipecat, dia kemudian mula mencari akal untuk menghancurkan hidup Melisa. Dia mula mengadaikan rumah mewahnya itu kerana dia memerlukan wang dengan segera untuk merasuah peguamnya agar membantunya untuk memusnahkan projek resort yang diambil alihnya sebelum ini. Tidak lama selepas itu, resort tersebut kemudian terbakar. Melisa dan Adam mensyaki bahawa ini adalah angkara perbuatan Ramona namun mereka tidak mempunyai bukti yang kukuh untuk membuktikan itu adalah perbuatan Ramona. Namun dengan bantuan Afif serta Melina, mereka akhirnya dapat membuktikan bahawa kejadian kebakaran yang berlaku di resort tersebut adalah angkara Ramona. Ramona yang kini berasa rancangannya itu telah terbongkar kemudian segera melarikan diri bagi mengelak dirinya diberkas polis. Malangnya, dalam cubaannya untuk melarikan diri itu membuatkan dia terlibat dengan kemalangan dan menyebabkan dia jadi lumpuh. Ramona mengambil kesempatan dengan keadaannya yang lumpuh itu dengan merayu Melisa agar dia dibebaskan daripada hukuman penjara, namun Melisa enggan melayan rayuan Ramona kerana dia beranggapan Ramona sengaja ingin melepaskan diri daripada hukumannya itu. Manakala kini rumah Ramona bakal dilelong disebabkan dia gagal untuk membayar semula pinjaman bank yang telah diluluskan sebelum ini. Melisa berhasrat untuk membeli semula rumah bekas milik keluarganya itu setelah dia mengetahui bahawa rumah tersebut kini bakal dilelong. Adam yang mengetahui niat Melisa itu kemudian meminta pertolongan neneknya untuk membeli rumah tersebut tanpa pengetahuan Melisa. Ramona dan Rogayah kini dihalau daripada rumah tersebut dan mereka kini tinggal dalam keadaan miskin. Ramona yang kini kembali pulih dan mampu berjalan kemudian bergegas ke hotel kerna dia berniat ingin meracun Melisa. Namun tanpa disangka, Rogayah pula yang terkena racun tersebut ketika dia membuat huru hara untuk memalukan Melisa dihotel tersebut. Ramona berasa terkejut apabila dia mengetahui bahawa racun tersebut terkena pada ibunya, bukannya Melisa. Ramona menjadi risau apabila mengetahui ibunya digegaskan ke hospital disebabkan racun tersebut lalu menemui Johan yamg ketika itu sedang menjaga Rogayah. Melisa yang ingin melawat Rogayah di hospital ketika iti kemudian menemui Ramona yang kini sembuh daripada lumpuh. Dia kemudian menemui Ramona dan menyuruh Ramona agar menyerahkan dirinya kepada pihak polis. Ramona tetap berdegil dan enggan menurut kemahuan Melisa tersebut kemudian melarikan diri dan bersembunyi di apartment milik Johan. Ramona merayu agar Johan membantunya untuk menyembunyikan dirinya di dalam apartment tersebut. Pada mulanya Johan bersetuju untuk menurut kehendak isterinya itu namun akhirnya Johan sendiri yang menyerahkan Ramona kepada pihak polis setelah dia menyedari bahawa perbuatannya itu adalah salah. Ramona yang kini dalam penjara kemudian disahkan menghidapi penyakit ketumbuhan dirahimnya. Melisa yang mengetahui penyakit Ramona itu kemudian berusaha memujuk Ramona agar mendapatkan rawatan namun Ramona enggan mendapatkan rawatan kerana dia beranggapan Melisa sengaja mereka-reka tentang penyakitnya itu. Melisa kemudian meminta Johan dan Rogayah untuk memujuk Ramona setelah dia berputus asa untuk memujuk Ramona bagi mendapatkan rawatan. Ramona kemudian menemui doktor untuk mendapatkan kepastian tentang penyakitnya itu dan akhirnya dia mengetahui bahawa riwayat hidupnya bakal berakhir. Ramona akhirnya dibicarakan di mahkamah. Melisa bersyukur apabila Farouk bersetuju untuk memberikan keterangan bagi membuktikan Ramona adalah pembunuh Puan Marlia dan Khalid. Ramona akhirnya meringkuk didalam penjara setelah dia akhirnya mengakui bahawa dia adalah pembunuh ibu Melisa dan ayah tirinya itu. Bagaimanapun, semasa berada didalam penjara, kesihatan Ramona semakin terjejas disebabkan Ramona enggan mendapatkan rawatan penyakitnya sebelum ini. Ramona akhirnya dibebaskan. Melisa sempat bertemu Ramona yang kini sedang sakit tenat. Ramona meminta agar Melisa tidak sesekali memaafkan dirinya dan setelah itu Ramona akhirnya meninggal dunia. Selepas kematian Ramona, Rogayah akhirnya meringkuk didalam penjara. Manakala Adam kemudian melamar Melisa didepan kubur Puan Marlia lalu mereka melangsungkan majlis perkahwinan. Setelah mereka berkahwin, Melisa berasa sangat terharu apabila Adam memberikannya kejutan iaitu, dia mendapatkan semula rumah keluarganya itu. Manakala Adam kembali menjadi ketua chef di hotel tersebut lalu meletakkan jawatan sebagai Presiden hotel dan melantik semula Tuan Mazlan untuk mengambil alih hotel tersebut. Hidup Melisa kini menjadi aman, sehinggalah pada suatu hari dia dikejutkan dengan kemunculan seorang gadis yang seiras wajahnya dengan Ramona. Gadis tersebut memohon pekerjaan sebagai pembantu peribadinya di hotel tersebut.